รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมเดินหน้าขับเคลื่อนงานด้านป่าไม้ด้วยการรักษาป่าที่มีอยู่ให้สมบูรณ์
รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมเดินหน้าขับเคลื่อนงานด้านป่าไม้ด้วยการรักษาป่าที่มีอยู่ให้สมบูรณ์ ควบคู่กับการบริหารจัดการน้ำ พร้อมตอบข้อสงสัยทุกเรื่องด้านสิ่งแวดล้อมในวันแถลงนโยบายต่อรัฐสภา          นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ได้เข้าปฏิบัติงานกระทรวงทรัพยากรธรรมชาติและสิ่งแวดล้อมวันแรกอย่างเป็นทางการ พร้อมไหว้สักการะพระพุทธสยัมภู ประจำกระทรวง และศาลพระภูมิเจ้าที่ พร้อมกล่าวกับข้าราชการ พนักงาน และเจ้าหน้าที่ประจำกระทรวงทรัพยากรธรรมชาติและสิ่งแวดล้อมทุกกรมกอง หลังจากนายกรัฐมนตรีมอบนโยบายเสร็จสิ้นแล้วถึงจะมอบนโยบายให้กับทุกหน่วยงานในสังกัดกระทรวงต่อไป คาดว่า หลังจากวันที่ 27 กรกฎาคมนี้เป็นต้นไป โดยรู้สึกดีใจที่มีโอกาสเข้ามาปฏิบัติงานในกระทรวงนี้ เพราะอยากทำงานด้านสิ่งแวดล้อมและเกี่ยวกับการอนุรักษ์ จากนี้ไปขอแรงขอความร่วมมือช่วยกันทำงานอย่างเต็มความสามารถ ในส่วนของแผนการขับเคลื่อนด้านป่าไม้จะเน้นสร้างป่าของประเทศให้อุดมสมบูรณ์ สิ่งสำคัญอาจยังไม่ใช่การเพิ่มพื้นที่ป่าแต่จะเน้นรักษาป่าที่มีอยู่ให้สมบูรณ์ทั้งหมด ด้วยการป้องกันกลุ่มพวกลักลอบตัดไม้และบุกรุกป่า ขณะที่การบริหารจัดการน้ำของประเทศจะมีการทำธนาคารน้ำใต้ดินภายใต้กลไกที่ถูกต้อง เพื่อให้รักษาต้นน้ำและเก็บกักน้ำไว้ได้ ควบคู่กับเดินหน้าแผนจัดการขยะอย่างจริงจังต่อเนื่อง โดยเฉพาะโฟม พลาสติก ขวดพลาสติก และบรรจุภัณฑ์ที่ไม่สามารถย่อยสลายได้ให้เกิดการใช้ลดน้อยลงให้ได้ ซึ่งจะสำเร็จได้อีกครึ่งหนึ่งหรือร้อยละ 50 อยู่ที่ความร่วมมือของประชาชนและสร้างจิตสำนึก ทั้งนี้ การแก้ปัญหาภัยแล้งเร่งด่วนด้วยการให้กรมทรัพยากรน้ำบาดาลสำรวจขุดเจาะบ่อน้ำบาดาลช่วยบรรเทาผลกระทบ แต่การขุดเจาะบ่อบาดาลไม่สามารถทำได้ทุกทีอยู่ที่ความเหมาะสมของสภาพพื้นที่ แล้วให้กรมทรัพยากรน้ำขุดลอกแหล่งน้ำให้กักเก็บน้ำไว้ใช้ได้เพียงพอ โดยเฉพาะภาคตะวันออกเฉียงเหนือ           รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวถึงการแถลงนโยบายรัฐบาลต่อรัฐสภา ว่า มีความพร้อมในการแถลงเรื่องนโยบายทรัพยากรธรรมชาติและสิ่งแวดล้อม เพราะเป็นเรื่องสำคัญเรื่องใหญ่ของประเทศเช่นกัน โดยรัฐบาลบรรจุเป็นนโยบายเร่งด่วนด้วย ในเบื้องต้นเตรียมข้อมูลและทีมข้าราชการไว้ตอบข้อสังเกตุหรือข้อสงสัยพร้อมแล้ว เพื่อนำไปใช้เป็นแนวทางปฏิบัติงานต่อไป ซึ่งตนเองไม่มีความกังวลใดๆหากมีการซักถามในรัฐสภาสามารถตอบได้ทุกเรื่องแน่นอน